
Uznesenie Okresný súd Prievidza v exekučnej veci oprávneného: Sociálna poisťovňa so sídlom v Bratislave, IČO: 30 807 484, pobočka Prievidza, Matice slovenskej 10, Prievidza, proti povinnému: A. B., nar. XX.X.XXXX, trvale bytom XXX XX A., o vymoženie istiny vo výške 683,53 eur, takto rozhodol: I. Exekúciu z a s t a v u j e . II. Povinný je p o v i n n ý nahradiť súdnemu exekútorovi JUDr. Miroslavovi Šupovi, Exekútorský úrad so sídlom Kmeťkova 30, 949 01 Nitra, trovy exekučného konania vo výške 56,54 eur do troch dní od právoplatnosti tohto uznesenia. odôvodnenie: 1. Oprávnený sa návrhom zo dňa 19.3.2007 domáhal proti povinnému vykonania exekúcie pre vymoženie istiny 683,53 eur s prísl. na základe exekučného titulu, ktorým je rozhodnutie Sociálnej poisťovne, pobočka Prievidza č. 700-1010241006-GC04/06 zo dňa 16.11.2006, ktoré nadobudlo právoplatnosť 27.12.2006 a vykonateľnosť dňa 11.1.2007. Poverenie na vykonanie exekúcie bolo súdnemu exekútorovi JUDr. Miroslavovi Šupovi udelené dňa 4.4.2007. 2. Súdny exekútor podnetom z 13.11.2017 odstúpil oznámenie oprávneného o uplynutí vykonateľnosti rozhodnutia. 3. Podľa § 243h ods. 1 Zák. č. 233/1995 Z. z. o súdnych exekútoroch a exekučnej činnosti /ďalej len „Exekučný poriadok“/, ak tento zákon v § 243i až 243k neustanovuje inak, exekučné konania začaté pred 1. aprílom 2017 sa dokončia podľa predpisov účinných do 31. marca 2017. 4. Podľa § 58 ods. 1 Zák. č. 233/1995 Z.z. o súdnych exekútoroch a exekučnej činnosti v platnom znení (Exekučný poriadok) účinného do 31.3.2017, exekúciu zastaví súd na návrh alebo aj bez návrhu. 5. Podľa § 57 odst. 1 písm. b/ Exekučného poriadku účinného do 31.3.2017, exekúciu súd zastaví, ak rozhodnutie, ktoré je podkladom na vykonanie exekúcie, bolo po začatí exekúcie zrušené alebo sa stalo neúčinným. 6. Podľa § 148 ods. 2 Zák. č. 461/2003 Z.z. o sociálnom poistení, právoplatné a vykonateľné rozhodnutie možno vykonať najneskôr do desiatich rokov odo dňa nadobudnutia jeho právoplatnosti. 7. Základným materiálnym predpokladom exekúcie je vykonateľné rozhodnutie, nakoľko len takéto rozhodnutie pripúšťa vykonávanie exekúcie (exekučný titul). V prípade, že exekučný titul sa po začatí exekúcie stal neúčinným, je to dôvod na zastavenie exekúcie v zmysle ustanovenia § 57 ods. 1písm. b) Exekučného poriadku. Neúčinnosť exekučného titulu vyvolávajú skutočnosti hmotného alebo procesného práva, ktoré spôsobujú, že exekučný titul síce formálne existuje, ale stráca
spôsobilosť byť podkladom pre exekúciu. Takouto skutočnosťou je aj uplynutie tzv. prekluzívnej lehoty, ktorú zákon stanovuje na vykonanie exekučného titulu. Preklúzia ako taká spočíva na dvoch právnych skutočnostiach, a to na uplynutí stanovenej prekluzívnej doby a na neuplatnení práva. Zánik prekludovanej povinnosti nastupuje priamo zo zákona a na jej zánik sa prihliadne, aj keď sa nenamieta. 8. Rozhodnutia oprávneného na podklade ktorých je vedené exekučné konanie, nadobudli právoplatnosť 27.12.2006 a vykonateľnosť dňa 11.1.2007. Odo dňa právoplatnosti bolo možné právo ním priznané vykonať najneskôr do 10 rokov. V danom prípade lehota desiatich rokov, počas ktorej možno rozhodnutie od nadobudnutia jeho právoplatnosti vykonať, uplynula dňa 11.1.2017, čím sa rozhodnutia, ktoré sú podkladom na vykonanie exekúcie, stali neúčinným. Preto súd exekúciu s použitím citovaných zákonných ustanovení zastavil. 9. Podaním návrhu na vykonanie exekúcie vzniklo súdnemu exekútorovi právo na náhradu trov exekúcie. V predmetnej veci súdny exekútor podaním 13.11.2017 súdu oznámil, že si uplatňuje náhradu trov exekúcie vo výške 363,22 eur. 10. Podľa § 196 Exekučného poriadku v znení účinnom do 31.3.2017 (§ 243h ods.1 Exekučného poriadku), za výkon exekučnej činnosti podľa tohto zákona patrí exekútorovi odmena, náhrada hotových výdavkov a náhrada za stratu času. Ak je exekútor platiteľom dane z pridanej hodnoty podľa osobitného zákona, zvyšuje sa jeho odmena a náhrady určené podľa tohto zákona o daň z pridanej hodnoty. 11. Podľa § 199 Exekučného poriadku v znení účinnom do 31.3.2017 (§ 243h ods.1 Exekučného poriadku), výšku odmeny exekútora, náhrady hotových výdavkov, náhrady za stratu času, spôsob ich určenia a výšku primeraného preddavku na odmenu a na náhradu hotových výdavkov exekútora (§ 196 a § 197 ods. 2) ustanoví ministerstvo po dohode s Ministerstvom práce, sociálnych vecí a rodiny Slovenskej republiky všeobecne záväzným právnym predpisom. Týmto všeobecne záväzným právnym predpisom je vyhláška Ministerstva spravodlivosti Slovenskej republiky č. 288/1995 Z. z. o odmenách a náhradách súdnych exekútorov (ďalej len „vyhláška“) v znení neskorších predpisov. 12. Podľa § 200 ods. 1 Exekučného poriadku v znení účinnom do 31.03.2017 (§ 243h ods.1 Exekučného poriadku), trovami exekúcie sú odmena exekútora, náhrada hotových výdavkov a náhrada za stratu času pri vykonaní exekúcie (§ 196). Oprávnený a exekútor majú nárok na náhradu trov potrebných na účelné vymáhanie nároku. 13. Podľa § 200 ods. 5 Exekučného poriadku v znení účinnom do 31.03.2017 (§ 243h ods.1 Exekučného poriadku), ak súd rozhodne o zastavení exekúcie, rozhodne aj o tom, kto a v akej výške platí trovy exekúcie. 14. Podľa § 203 ods. 1 Exekučného poriadku, ak dôjde k zastaveniu exekúcie zavinením oprávneného, súd mu môže uložiť nahradenie nevyhnutných trov exekúcie. 15. Podľa § 27a vyhlášky č. 288/1995 Z.z. o odmenách a náhradách súdnych exekútorov (ďalej len vyhláška) v znení účinnej do 31.03.2017, v exekučných konaniach začatých do 30. apríla 2008 patrí súdnemu exekútorovi odmena podľa doterajších predpisov. 16. Podľa § 14 ods. 1, 2, 3 vyhlášky v znení účinnej do 30.4.2008, odmena súdneho exekútora za výkon exekučnej činnosti na určuje: a) podľa počtu hodín účelne vynaložených na exekúciu, b) paušálnou sumou za jednotlivé úkony exekučnej činnosti. 17. Základná hodinová sadzba podľa odseku 1 písm. a) je 6,64 eura (200,- Sk) za každú aj začatú hodinu a podľa odseku. Paušálna suma za každý jednotlivý úkon exekučnej činnosti je 3,32 eura (100,- Sk). 18. Podľa § 15 ods. 1 vyhlášky v znení účinnej do 30.4.2008, paušálnou sumou sa odmeňujú tieto úkony exekučnej činnosti: a) získanie poverenia na vykonanie exekúcie, b) doručenie príkazu na začatie exekúcie, c) doručenie upovedomenia o začatí exekúcie,
d) doručenie exekučného príkazu, e) doručenie upovedomenia o spôsobe exekúcie, f) doručenie rozhodnutia súdu vydaného v exekučnom konaní, g) každé zisťovanie bydliska povinného, h) každé zisťovanie platiteľa mzdy povinného, i) každé zisťovanie účtu povinného, j) každé ďalšie zisťovanie majetku povinného. 19. Podľa § 22 ods. 1 vyhlášky v znení účinnej do 30.4.2008, súdnemu exekútorovi patrí popri odmene aj náhrada hotových výdavkov účelne vynaložených v súvislosti s vykonávaním exekučnej činnosti; táto náhrada zahŕňa najmä cestovné náhrady, poštovné a telekomunikačné výdavky, znalecké náhrady a poplatky. 20. Súd po preskúmaní vyúčtovania súdneho exekútora a predloženého exekučného spisu priznal súdnemu exekútorovi odmenu podľa § 14 ods. 1 písm. b) v spojení s § 14 ods. 3 a § 15 ods. 1 vyhlášky za tieto úkony exekučnej činnosti: získanie poverenia na vykonanie exekúcie, doručenie upovedomenia o začatí exekúcie 2x, doručenie príkazu na začatie exekúcie, doručenie exekučného príkazu 2x, doručenie upovedomenia o spôsobe vykonania exekúcie a zisťovanie platiteľa mzdy povinného, preto priznal súdnemu exekútorovi paušálnu odmenu v rozsahu 8 x 3,32, t.j. 26,56 eur. 21. Vyhláška č. 288/1995 Z.z. v § 14 ods. 2 druhej vety ukladá súdnemu exekútorovi predložiť súdu časovú špecifikáciu jednotlivých úkonov. Súd však nie je povinný bez ďalšieho výpočet takto špecifikovaných trov prevziať. Počet hodín účelne vynaložených na exekúciu je súdny exekútor povinný odôvodniť časovou špecifikáciou jednotlivých úkonov. Vyhláška v § 15 taxatívne vymenúva tie úkony exekučnej činnosti, ktoré sa odmeňujú paušálnou sumou. Vyhláška, ani Exekučný poriadok však neustanovujú, čo treba považovať za jednotlivé úkony exekučnej činnosti v zmysle § 14 ods. 2 veta druhá vyhlášky. Je však zrejmé, že pôjde o úkony odlišné od tých, ktoré sú odmeňované paušálnou sumou podľa § 15 ods. 1 vyhlášky. Účelnosť počtu hodín vynaložených na exekúciu treba posudzovať v súvislosti s účelom exekučného konania so zreteľom, či jednotlivé úkony a čas vynaložený na ich realizáciu je v priamej súvislosti s účelom exekučného konania. Z uvedeného vyplýva, že súdny exekútor nesprávne účtoval odmenu za výkon exekučnej činnosti podľa § 14 ods.1 písm. a/ vyhlášky podľa počtu hodín účelne vynaložených na exekúciu a „duplicitne“ aj podľa § 15 ods.1 vyhlášky. K duplicitnému účtovaniu trov došlo pri získanie poverenia na vykonanie exekúcie, doručenie upovedomenia o začatí exekúcie 2x, doručenie príkazu na začatie exekúcie, doručenie exekučného príkazu 2x, doručenie upovedomenia o spôsobe vykonania exekúcie a zisťovanie platiteľa mzdy povinného. Súdnemu exekútorovi preto súd nepriznal odmenu podľa § 14 ods. 1 písm. a) Vyhlášky. 22. Súd nepriznal súdnemu exekútorovi náhradu hotových trov 232,33 eur za zriadenie exekučného záložného práva na nehnuteľnosti. Odmenu súdneho exekútora v prípade zastavenia exekúcie komplexne upravuje prvá časť tretieho oddielu druhého dielu vyhlášky č. 288/1995 Z.z. (t.j. §§ 14 až 16 uvedenej vyhlášky). Nakoľko exekúcia bola zastavená, súdnemu exekútorovi patrí len odmena podľa §14 až § 16 vyhlášky č. 288/1995 Z.z. a nie aj ním uplatnená odmena za zriadenie exekučného záložného práva na nehnuteľnosti podľa § 6 vyhlášky č. 288/1995 Z.z. 23. Podľa § 22 ods. 1 vyhlášky, súdnemu exekútorovi patrí popri odmene aj náhrada hotových výdavkov účelne vynaložených v súvislosti s vykonávaním exekučnej činnosti; táto náhrada zahŕňa najmä cestovné náhrady, poštovné a telekomunikačné výdavky, znalecké náhrady a poplatky. 24. Hotové výdavky podľa § 22 vyhlášky v podobe poštovného boli súdnemu exekútorovi priznané v celkovej výške 23,87 eur. 25. Na základe vyššie uvedených skutočností, súd priznal súdnemu exekútorovi trovy exekúcie v celkovej výške 56,54 eur, ktoré pozostávajú z paušálnej odmeny vo výške 26,56 eur za 8 úkonov exekučnej činnosti (podľa § 15 vyhlášky) a hotových výdavkov vo výške 23,87 eur (podľa § 22 vyhlášky) a z uplatnenej 20% DPH z priznanej odmeny vo výške 6,11 eur. 26. S ohľadom na ustanovenie § 197 Exekučného poriadku k náhrade nevyhnutných trov exekúcie súd zaviazal povinného.
Poučenie: Proti výroku I. uznesenia možno podať odvolanie v lehote 15 dní odo dňa jeho doručenia na Okresný súd Prievidza písomne, v troch vyhotoveniach ( § 58 ods. 5 Exekučného poriadku v znení účinnej do 31.03.2017). V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Podľa § 127 ods. 1 CSP, ak zákon na podanie nevyžaduje osobitné náležitosti, v podaní sa uvedie, a) ktorému súdu je určené, b) kto ho robí, c) ktorej veci sa týka, d) čo sa ním sleduje a e) podpis. Podľa § 127 ods. 2 CSP, ak ide o podanie urobené v prebiehajúcom konaní, náležitosťou podania je aj uvedenie spisovej značky tohto konania. Proti výroku II. o trovách exekúcie odvolanie nie je prípustné (§ 355 ods. 2 CSP).

